นายกรัฐมนตรี แจงเดินหน้า 3 แนวทางบริหารจัดการวัคซีนป้องกันโควิด-19 เน้นเจรจาจัดหาวัคซีน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านแฟนเพจเฟซบุ๊ก Prayut Chan-O-Cha เกี่ยวกับการบริหารจัดการวัคซีนว่า จากสถานการณ์การระบาดของโควิด-19 ทั้งในประเทศไทยและทั่วโลก จึงต้องตัดสินใจเดินหน้า 3 แนวทางเกี่ยวกับวัคซีนป้องกันโควิด-19โดยแนวทางแรก ต้องเพิ่มจำนวนวัคซีนให้มากกว่าเดิม จากที่ปัจจุบันตั้งเป้าสั่งซื้อวัคซีนที่ 100 ล้านโดส ประเทศไทยควรต้องหาวัคซีนเพิ่มอีก ให้เป็น 150 ล้านโดส หรือมากกว่านั้นให้ได้ และด้วยสถานการณ์ที่เปลี่ยนแปลงอยู่ตลอด จึงไม่ควรจัดหาวัคซีนด้วยเป้าหมายที่ตั้งอยู่บนสมมติฐานที่ว่าภูมิคุ้มกันหมู่ภายในประเทศจะเกิดขึ้น เมื่อได้ฉีดวัคซีนให้ประชาชนได้ 50 ล้านคน ซึ่งต้องมีวัคซีนให้เพียงพอสำหรับคนไทยทุกคน โดยไทยมีประชากรผู้ใหญ่อยู่ประมาณ 60 ล้านคน และควรต้องมีวัคซีนสำรองเอาไว้อีก เพราะทุกวันนี้ ทั่วโลกยังมีความไม่ชัดเจนว่า การสร้างภูมิคุ้มกันหมู่จะเกิดขึ้นได้จริงหรือไม่และจะเกิดขึ้นเมื่อไหร่ นอกจากนี้ยังมีคำถามอื่นๆ ที่ยังมีอยู่ เช่น หลังจากฉีดวัคซีนครบโดสแล้ว จะมีประสิทธิภาพนานเท่าไหร่ ความจำเป็นต้องฉีดเข็มที่ 3 อีกหรือไม่ รวมทั้งเรื่องของการกลายพันธุ์ หรือแม้แต่ความเสี่ยงที่วัคซีนอาจจะส่งมอบล่าช้าส่วนแนวทางที่สองนั้นได้สั่งการให้ทุกหน่วยงานเร่งทำงานเชิงรุกให้การเจรจาสั่งซื้อวัคซีนของเรามีความคืบหน้าที่เร็วขึ้น เพิ่มโอกาสในการได้วัคซีนเพิ่มขึ้น จากการเจรจากับผู้ผลิตวัคซีนจำนวน 7 ราย และกำลังหาเจรจาเพิ่มอีก จากผู้ผลิตรายใหม่ๆ ด้วย ขณะที่การตัดสินใจเรื่องสุดท้ายคือ การปรับแนวทางการฉีดโดยให้ความสำคัญกับการเร่งฉีดวัคซีนเข็มแรกให้ประชาชนจำนวนมากที่สุด เท่าที่จะทำได้ เนื่องจากทางการแพทย์มีความเห็นไปในทางเดียวกันว่า แม้ได้รับวัคซีนเข็มแรก ก็สามารถช่วยลดโอกาสในการรับเชื้อ ลดความรุนแรงของอาการ และลดโอกาสในการเสียชีวิตไปได้อย่างมาก โดยในช่วงประมาณปลายเดือนกรกฎาคม ประเทศไทยจะมีประชากรผู้ใหญ่ จำนวนครึ่งหนึ่งของทั้งประเทศ ที่จะได้รับวัคซีนเข็มแรกและได้รับการปกป้องจากอันตรายของโควิด-19 แล้ว ในระดับที่มากพอสมควร